Kokkuvõte Euroopa Andmekaitseinspektori arvamusest uue rände- ja varjupaigaleppe kohta

(Arvamuse täistekst inglise, prantsuse ja saksa keeles on Euroopa Andmekaitseinspektori veebilehel www.edps.europa.eu)

(2021/C 99/08)

Euroopa Komisjon esitles 23. septembril 2020 uut rände- ja varjupaigalepet, mis hõlmas viit seadusandlikku ettepanekut: i) muudetud ettepanek Eurodaci määruse kohta; ii) muudetud ettepanek varjupaigataotluste menetlemise kohta; iii) ettepanek varjupaiga- ja rändehalduse määruse kohta; iv) ettepanek taustakontrolli määruse kohta; v) ettepanek kriisi ja vääramatu jõuga seotud olukordade määruse kohta. Lepe hõlmab ka mitut mitteseadusandlikku algatust.

Euroopa Andmekaitseinspektor tunnistab vajadust hallata rännet ja varjupaiga taotlemist tulemuslikumalt. Siiski, nagu mainiti Euroopa Andmekaitseinspektori strateegias aastateks 2020–2024, on isikuandmete kaitse üks haavatavate isikute, näiteks ELi välispiiridele saabuvate rändajate ning varjupaigataotlejate viimastest kaitseliinidest. Seega on Euroopa Andmekaitseinspektor arvamusel, et kavandatav terviklik lähenemisviis peab põhinema rahvusvahelist kaitset taotlevate isikute ja teiste rändajate põhiõiguste täielikul austusel, sealhulgas nende õiguse suhtes isikuandmete kaitsele ning privaatsusele.

Euroopa Andmekaitseinspektor on üldiselt arvamusel, et läbi tuleks viia põhjalik põhiõiguste ja isikuandmete kaitse alane mõjuhinnang. Ta on ka seisukohal, et seadusandlike ettepanekutega tuleks isikuandmete töötlemises osalevatele erinevatele osalistele selgelt vastavad kohustused määrata. Lisaks, võttes arvesse asjaolu, et enamik uues rände- ja varjupaigaleppes esitatud ettepanekutest põhinevad 2016. aasta Euroopa ühise varjupaigasüsteemi reformi ettepanekutel, arvab Euroopa Andmekaitseinspektor, et tema arvamuses 07/2016 Euroopa ühise varjupaigasüsteemi esimese reformipaketi kohta esitatud soovitused, eelkõige Eurodaci teemal, on endiselt täiesti asjakohased.

Euroopa Andmekaitseinspektor soovitab täpsemalt muudetud ettepaneku suhtes Eurodaci määruse kohta, et liikmesriikide ametiasutused ning ühenduse organid peaksid ka tulevikus omama juurdepääsu ainult oma spetsiifiliste ülesannete täitmiseks vajalikele andmetele, ka juhul, kui andmed on lingitud üheks jadaks. Euroopa Andmekaitseinspektor soovitab ka, et muudetud ettepanekuga võetaks ELi andmekaitse määruse artikli 62 kohaselt kasutusele koordineeritud järelevalve ühtne mudel. Euroopa Andmekaitseinspektor soovitab ka enne muudetud süsteemi kasutusele võtmist nõuetekohaselt muuta Eurodaci äri- ja tehnilise keskkonna turvaraamistikku ning et ettepanekus selgitataks vastavalt, missuguseid andmeid hakatakse hoidma ühises isikuandmete hoidlas ja missuguseid Eurodaci kesksüsteemis.

Ettepaneku asjus taustakontrolli määruse kohta rõhutab Euroopa Andmekaitseinspektor, et töödeldava teabe täpsus on äärmiselt oluline ning et igal juhul tuleb tagada kolmandate riikide kodanike õigus oma isikuandmete parandamisele ja/või täiendamisele. Euroopa Andmekaitseinspektor on ka arvamusel, et see ettepanek on kolmanda riigi kodaniku poolt tema isiku tuvastamiseks või isikusamasuse kontrolliks esitatud või saadud andmete kogumisel kasutatavate meetodite asjus väga üldsõnaline, eriti võttes arvesse väga erinevaid riiklikul tasandil kasutatavaid meetodeid, mille eraelu puutumatuse rikkumise ja tõhususe tase on erinev. Euroopa Andmekaitseinspektor soovitab ka selgitada isikuandmete töötlemise eesmärki ja meetodeid seoses kontrollimisega, kas kolmanda riigi kodanikuga võib kaasneda oht julgeolekule.

Arvamuses esitatakse mõned täiendavad isikuandmete kaitsega seotud soovitused, millega tuleks samuti seadusandlikus protsessis arvestada.

1. SISSEJUHATUS JA TAUST

1. Euroopa Komisjon esitles 23. septembril 2020 uut rände ja varjupaigalepet ( 1 ) See on üks komisjoni tähtsamatest poliitilistest algatustest, mis on kavandatud selle 29. jaanuaril 2020 avaldatud tööprogrammis viienda prioriteedi „Euroopaliku eluviisi edendamine“ all. ( 2 )

2. Uus rände- ja varjupaigalepe koosneb mitmest seadusandlikust ettepanekust ja ka mitteseadusandlikest meetmetest. See tugineb komisjoni 2016. ja 2018. aastal esitatud Euroopa ühise varjupaigasüsteemi reformimise ettepanekutele, mille asjus parlament ja nõukogu on juba esialgsele poliitilisele kokkuleppele jõudnud, ent läbirääkimised ei ole veel lõppenud.

3. Komisjon esitas selles kontekstis kaks muudetud ja kolm uut seadusandlikku ettepanekut: — muudetud ettepanek: Euroopa Parlamendi ja nõukogu määrus, millega kehtestatakse biomeetriliste andmete võrdlemise Eurodac-süsteem varjupaiga- ja rändehalduse määruse tõhusaks kohaldamiseks (edaspidi „muudetud ettepanek Eurodaci määruse kohta“ (3); — muudetud ettepanek: Euroopa Parlamendi ja nõukogu määrus, millega luuakse rahvusvahelise kaitse ühine menetlus liidus ja tunnistatakse kehtetuks direktiiv 2013/32/EL (edaspidi „muudetud ettepanek varjupaigataotluste menetlemise kohta“) (4); — ettepanek, mis käsitleb varjupaiga- ja rändehaldust ning millega muudetakse nõukogu direktiivi 2003/109/EÜ ja kavandatud määrust (EL) XXX/XXX [Varjupaiga- ja Rändefond] (edaspidi „ettepanek varjupaiga- ja rändehalduse määruse kohta“) (5); — ettepanek: Euroopa Parlamendi ja Nõukogu määrus, millega kehtestatakse kolmandate riikide kodanike taustakontroll välispiiridel ning muudetakse määrusi (EÜ) nr 767/2008, (EL) 2017/2226, (EL) 2018/1240 ja (EL) 2019/817 (edaspidi „ettepanek taustakontrolli määruse kohta“ (6); — ettepanek: Euroopa Parlamendi ja nõukogu määrus, mis käsitleb kriisi ja vääramatu jõuga seotud olukordi rände- ja varjupaigaküsimuste valdkonnas (edaspidi „ettepanek kriisi ja vääramatu jõuga seotud olukordade määruse kohta“) (7). Uus lepe hõlmab ka järgmisi mitteseadusandlikke algatusi: — uus soovitus rändevaldkonna valmisoleku- ja kriisikava kohta (8); — uus soovitus ümberasustamise ja muude täiendavate võimaluste kohta (9); — uus soovitus eralaevade otsingu- ja päästeoperatsioonide kohta (10); — uued suunised kaasaaitajate direktiivi kohta (11).

4. Komisjon konsulteeris Euroopa Andmekaitseinspektoriga muudetud ettepaneku teemal Eurodaci määruse kohta mitteametlikult 27. juulil 2020 ning Euroopa Andmekaitseinspektor esitas komisjonile oma mitteametlikud märkused augustis. Euroopa Andmekaitseinspektor kiidab heaks asjaolu, et tema seisukohti on küsitud menetluse varajases etapis, ning julgustab komisjoni seda head tava jätkama.

5. Komisjon konsulteeris seejärel Euroopa Andmekaitseinspektoriga muudetud ettepaneku teemal Eurodaci määruse kohta ametlikult 5. oktoobril 2020. See konsultatsioon ei hõlma aga teisi 23. septembril 2020 vastu võetud rände- ja varjupaigapaketi elemente, mis võivad samuti õigust isikuandmete kaitsele mõjutada ja jäävad seega määruse (EL) 2018/1725 (edaspidi „ELi andmekaitse määrus“) artikli 42 lõike 1 rakendusalasse.

6. Muudetud ettepanekus Eurodaci määruse kohta viidatakse samas uue rände- ja varjupaigaleppe raames mitmetele teistele seadusandlikele ettepanekutele, näiteks varjupaiga- ja rändehalduse määrusele, varjupaigataotluste menetlemise määrusele, taustakontrolli määrusele jms. Seega, ehkki selles arvamuses keskendutakse eelkõige muudetud ettepanekule Eurodaci määruse kohta, hõlmab see ka teatud märkusi ning soovitusi teiste seadusandlike ettepanekute kohta.

5. JÄRELDUSED

Euroopa Andmekaitseinspektor mõistab vajadust hallata rännet ja varjupaiga taotlemist tulemuslikumalt. Siiski, nagu juba mainitud Euroopa Andmekaitseinspektori strateegias aastateks 2020–2024: „isikuandmete kaitse on üks haavatavate isikute, näiteks ELi välispiiridele saabuvate rändajate ning varjupaigataotlejate viimastest kaitseliinidest“. Seega peab kavandatav terviklik lähenemine põhinema rahvusvahelist kaitset taotlevate isikute ja teiste rändajate põhiõiguste täielikul austusel, sealhulgas nende õiguse suhtes isikuandmete kaitsele ning privaatsusele.

36. Euroopa Andmekaitseinspektor esitab selles küsimuses käesolevas arvamuses oma nõuandvas rollis isikuandmete kaitse ja eraelu puutumatuse teemal mõned spetsiifilised soovitused. Ehkki selles arvamuses keskendutakse eelkõige muudetud ettepanekule Eurodaci määruse kohta, hõlmab see ka mitmeid märkusi ja soovitusi teiste seadusandlike ettepanekute kohta. Uue rände- ja varjupaigaleppega kavandatud terviklik lähenemisviis ning seesuguse raamistiku võimalik mõju põhiõigustele, sealhulgas õigusele eraelu puutumatusele ning isikuandmete kaitsele, nõuab põhjalikku põhiõiguste ja isikuandmete kaitse alast mõjuhinnangut.

37. Lisaks määratakse uue rände- ja varjupaigaleppe lõimitud lähenemisviisiga mitmesugustele riikliku ja ühenduse tasandi osalejatele, näiteks Euroopa Piiri- ja Rannikuvalve Ametile (Frontex) ja Euroopa Varjupaigaküsimuste Tugiametile (EASO) spetsiifilised ülesanded. Euroopa Andmekaitseinspektor on oma ELi tasandi suurte IT-süsteemide järelevalve alasele kogemusele tuginedes seisukohal, et seadusandlike ettepanekutega tuleks selgelt jaotada vastavad isikuandmete töötlemisega seotud kohustused, mis on äärmiselt olulised ELi andmekaitse määruse ja isikuandmete kaitse üldmääruse alusel vastutuse määramiseks. Muudetud ettepaneku asjus Eurodaci määruse kohta on Euroopa Andmekaitseinspektor seisukohal, et tema arvamuses 07/2016 esitatud soovitused Euroopa ühise varjupaigasüsteemi esimese reformipaketi kohta, (12) eelkõige Eurodaciga seotud soovitused, on endiselt täiesti asjakohased. Lisaks peab Euroopa Andmekaitseinspektor seoses muudetud ettepanekus Eurodaci määruse kohta esitatud uute elementidega oluliseks tagada, et liikmesriikide ametiasutused ning ühenduse organid omavad ka tulevikus juurdepääsu ainult oma spetsiifiliste ülesannete täitmiseks vajalikele andmetele, ka juhul, kui andmed on lingitud üheks jadaks. Euroopa Andmekaitseinspektor soovitab ka sõnaselgelt kehtestada ELi andmekaitse määruse artikli 62 alusel koordineeritud järelevalve ühtse mudeli. Euroopa Andmekaitseinspektor soovitab ka enne muudetud süsteemi kasutusele võtmist nõuetekohaselt muuta Eurodaci äri- ja tehnilise keskkonna turvaraamistikku ning et ettepanekus selgitataks vastavalt, missuguseid andmeid hakatakse hoidma ühises isikuandmete hoidlas ja missuguseid Eurodaci kesksüsteemis.

38. Teiste ettepanekute asjus ja eelkõige ettepaneku asjus taustakontrolli määruse kohta rõhutab Euroopa Andmekaitseinspektor, et töödeldava teabe täpsus on äärmiselt oluline ning et igal juhul tuleb tagada kolmandate riikide kodanike õigus oma isikuandmete parandamisele ja/või täiendamisele. Euroopa Andmekaitseinspektor on ka arvamusel, et see ettepanek on kolmandate riikide kodanike poolt nende isikute tuvastamiseks saadud andmete kogumisel kasutatavate meetodite asjus väga üldsõnaline, eriti võttes arvesse väga erinevate riiklikul tasandil kasutatavaid meetodeid, mille eraelu puutumatuse rikkumise ja tõhususe tase on erinev. Euroopa Andmekaitseinspektor soovitab ka selgitada isikuandmete töötlemise eesmärki ja meetodeid seoses kontrollimisega, kas kolmanda riigi kodanikuga võib kaasneda oht julgeolekule.

39. Viimaks märgib Euroopa Andmekaitseinspektor, et uutes seadusandlikes ettepanekutes puuduvad täielikult isikuandmete kaitsega seotud olulised õigussätted või kavandatud tekstid ei ole asjaomase ühenduse õigusega täielikult kooskõlas. Euroopa Andmekaitseinspektor soovitab seepärast, et seadusandlikes ettepanekutes tuleks vähemalt sõnaselgelt viidata asjaomasele ühenduse isikuandmete kaitse alasele ühenduse õigusraamistikule, näiteks isikuandmete kaitse üldmäärusele, ELi andmekaitse määrusele ja asjakohaselt juhtudel direktiivile (EL) 2018/680.

Brüssel, 30. november 2020 Wojciech Rafał WIEWIÓROWSKI

(1) COM(2020) 609 final, https://eur-lex.europa.eu/legal-content/ET/TXT/?qid=1601287338054&uri=COM:2020:609:FIN.

(2) COM(2020) 37 final, https://eur-lex.europa.eu/legal-content/ET/TXT/?uri=CELEX%3A52020DC0037.

(3) COM(2020) 614 final, https://eur-lex.europa.eu/legal-content/ET/TXT/?uri=COM:2020:614:FIN.

(4) COM(2020) 611 final, https://eur-lex.europa.eu/legal-content/ET/TXT/?uri=COM:2020:611:FIN.

(5) COM(2020) 610 final, https://eur-lex.europa.eu/legal-content/ET/TXT/?uri=COM:2020:610:FIN.

(6) COM(2020) 612 final, https://eur-lex.europa.eu/legal-content/ET/TXT/?uri=COM:2020:612:FIN.

(7) COM(2020) 613 final, https://eur-lex.europa.eu/legal-content/ET/TXT/?uri=COM:2020:613:FIN.

(8) Komisjoni 23. septembri 2020. aasta soovitus (EL) 2020/1366 rändevaldkonna valmisolekut ja kriisiohjet puudutava ELi mehhanismi kohta (rändevaldkonna valmisoleku- ja kriisikava), https://eur-lex.europa.eu/legal-content/ET/TXT/?uri=CELEX%3A32020H1366.

(9) Komisjoni 23. septembri 2020. aasta soovitus (EL) 2020/1364 seaduslike võimaluste kohta kaitse saamiseks ELis: ümberasustamise, humanitaarsetel põhjustel vastuvõtmise ja muude täiendavate võimaluste edendamine, https://eur-lex.europa.eu/legal-content/ET/TXT/?uri=CELEX%3A32020H1364.

(10) Komisjoni 23. septembri 2020. aasta soovitus (EL) 2020/1365 liikmesriikidevahelise koostöö kohta seoses operatsioonidega, mida teostavad eraõiguslikele üksustele kuuluvad või nende kasutatavad laevad otsingu- ja päästetegevuse eesmärgil, https://eur-lex.europa.eu/legal-content/ET/TXT/?uri=CELEX:32020H1365.

(11) Komisjoni suunised ebaseaduslikule piiriületusele, läbisõidule ja seadusliku aluseta riigis viibimisele kaasaaitamise määratlemist ja tõkestamist käsitlevate ELi normide rakendamise kohta (C(2020) 6470 final).

(12) Euroopa Andmekaitseinspektor, arvamus 07/2016 Euroopa ühise varjupaigasüsteemi esimese reformipaketi kohta (Eurodaci, EASO ja Dublini määruse kohta).